CELEX: 32012D0627
Language: fi
Date: 2012-10-05 00:00:00
Title: 2012/627/EU: Komission täytäntöönpanopäätös, annettu 5 päivänä lokakuuta 2012 , Australian oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi  ETA:n kannalta merkityksellinen teksti

9.10.2012   
            
            
               FI
            
            
               Euroopan unionin virallinen lehti
            
            
               L 274/30
            
         KOMISSION TÄYTÄNTÖÖNPANOPÄÄTÖS,
   annettu 5 päivänä lokakuuta 2012,
   Australian oikeudellisen ja valvontakehyksen tunnustamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 vaatimuksia vastaavaksi
   (ETA:n kannalta merkityksellinen teksti)
   (2012/627/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 5 artiklan 6 kohdan,
   sekä katsoo seuraavaa:
   
               (1)
            
            
               Komissio antoi 17 päivänä marraskuuta 2009 Euroopan arvopaperimarkkinavalvojien komitealle (CESR), jonka tehtävät ovat siirtyneet Euroopan valvontaviranomaisen (Euroopan arvopaperimarkkinaviranomainen) perustamisesta 24 päivänä marraskuuta 2010 annetulla Euroopan parlamentin ja neuvoston asetuksella (EU) N:o 1095/2010 (2)1 päivänä tammikuuta 2011 perustetulle Euroopan arvopaperimarkkinaviranomaiselle, valtuutuksen, jossa siltä pyydettiin teknisessä lausunnossa arvioimaan Australian oikeudellista ja valvontakehystä luottoluokituslaitosten osalta.
            
         
               (2)
            
            
               Euroopan arvopaperimarkkinaviranomainen ehdotti 18 päivänä huhtikuuta 2011 antamassaan lausunnossa, että luottoluokituslaitoksia koskeva Australian oikeudellinen ja valvontakehys katsottaisiin asetusta (EY) N:o 1060/2009 vastaavaksi.
            
         
               (3)
            
            
               Asetuksen (EY) N:o 1060/2009 5 artiklan 6 kohdan toisen alakohdan mukaisesti on arvioitava kolmen edellytyksen täyttymistä, jotta kolmannen maan oikeudellinen ja valvontakehys voitaisiin katsoa asetusta (EY) N:o 1060/2009 vastaavaksi.
            
         
               (4)
            
            
               Ensimmäisen edellytyksen mukaan kolmannen maan luottoluokituslaitoksilla on oltava toimilupa tai niiden on oltava rekisteröityjä, ja niiden on oltava jatkuvasti tehokkaan valvonnan alaisia. Luottoluokituslaitoksia koskeva Australian oikeudellinen ja sääntelykehys otettiin käyttöön 1 päivänä tammikuuta 2010. Kaikki sovellettavat lait ja asetukset eli Corporations Act -laki (2001) ja Australian Securities and Investments Commission (ASIC) Act -laki (2001) ovat tulleet voimaan. Tämän sääntelykehyksen mukaisesti luottoluokituslaitokset on rekisteröitävä ja ASICin (Australian Securities and Investments Commission) on valvottava niitä jatkuvasti. Australian oikeudellinen ja valvontakehys antaa ASICille riittävät valtuudet luottoluokituslaitosten tehokkaan valvonnan varmistamiseksi, mukaan lukien valtuus määrätä seuraamuksia luottoluokituslaitoksille, jotka rikkovat sovellettavia sääntöjä. ASICille voidaan antaa valtuudet takavarikoida kirjanpitoaineistoa, joka ei ole luottoluokituslaitosten tuottamaa. Toimivaltaisen oikeusviranomaisen myöntämän etsintäluvan perusteella ASICilla on valtuudet suorittaa etsintä luottoluokituslaitosten tiloissa. Lisäksi ASICilla on Corporations Act -lain nojalla valtuudet pyytää liittovaltion tuomioistuimelta määräyksiä luottoluokituslaitoksen toimiluvan peruuttamiseksi. Toimiluvan peruuttamisen jälkeen ASIC voi pyytää tuomioistuimelta määräyksiä, joilla luottoluokituslaitosta kielletään pysyvästi antamasta luottoluokituksia Australiassa. Corporations Act -lain nojalla ASIC voi myös pyytää määräyksiä, joilla lopetetaan luottoluokituslaitoksen lainvastainen toiminta tai määrätään sakkoja, jos luottoluokituslaitos on jättänyt noudattamatta jotakin sovellettavan rahoituspalvelulainsäädännön mukaista velvoitettaan. Euroopan arvopaperimarkkinaviranomaisen ja ASICin välillä tehdyssä yhteistyösopimuksessa määrätään rajat yli toimivien luottoluokituslaitosten osalta toteutettuja täytäntöönpano- ja valvontatoimenpiteitä koskevasta tietojenvaihdosta.
            
         
               (5)
            
            
               Toisen edellytyksen mukaan kolmannen maan luottoluokituslaitoksiin on sovellettava oikeudellisesti sitovia sääntöjä, jotka vastaavat asetuksen (EY) N:o 1060/2009 6–12 artiklan ja liitteen I säännöksiä. Australian oikeudellinen ja valvontakehys täyttää luottoluokituslaitoksia koskevan EU:n sääntelykehyksen tavoitteet eturistiriitojen hallinnan suhteen. Australian lainsäädännössä (ASIC Act -laki) edellytetään eturistiriitojen hallintaa, mukaan lukien eturistiriitojen ratkaisemista koskeva velvoite ja organisatoriset vaatimukset, jotka koskevat erityisesti ulkoistamista, tietojen kirjaamista ja luottamuksellisuutta. Päätöksenteko- ja valvontajärjestelmän osalta ASICin toimiluvassa edellytetään, että luottoluokituslaitoksen toiminta on järjestettävä tavalla, jolla varmistetaan, etteivät sen liiketoiminnalliset edut vaaranna luottoluokitustoiminnan riippumattomuutta ja asianmukaisuutta. Australian kehyksessä myös edellytetään, että luottoluokituslaitosten on perustettava perusteellinen arviointitoiminto luokitusmenetelmiä varten, ja kehys sisältää monenlaisia vaatimuksia luottoluokituksia ja luokitustoimintaa koskevien tietojen antamisesta. Australian oikeudellinen ja valvontakehys täyttää sen vuoksi seuraaviin seikkoihin liittyvät asetuksen (EY) N:o 1060/2009 tavoitteet: eturistiriitojen hallinta, organisatoriset prosessit ja menettelyt, jotka luottoluokituslaitoksella on oltava käytössään, luottoluokitusten ja luottoluokitusmenetelmien laatu, tietojen antaminen luottoluokituksista sekä tietojen yleinen ja säännöllinen julkaiseminen luottoluokitustoiminnasta. Kehys antaa näin ollen vastaavan suojan, kun kyseessä on luottoluokituslaitosten luotettavuus, avoimuus ja hyvä hallintotapa sekä luottoluokitustoiminnan luotettavuus.
            
         
               (6)
            
            
               Kolmannen edellytyksen mukaan kolmannen maan sääntelyjärjestelmän on estettävä kyseisen kolmannen maan valvontaviranomaisia ja muita viranomaisia puuttumasta luottoluokitusten sisältöön ja luottoluokituksessa käytettäviin menetelmiin. Kaikenlainen puuttuminen luottoluokituksiin ja luokitusmenetelmiin olisi vuoden 2001 Australian Corporations Act -lain 7 luvun tavoitteiden ja ASICin tavoitteiden vastaista. ASICilla tai millään muulla viranomaisella ei ole valtuutta puuttua luottoluokitusten sisältöön ja luottoluokitusmenetelmiin.
            
         
               (7)
            
            
               Tarkasteltujen seikkojen perusteella voidaan katsoa, että luottoluokituslaitoksia koskeva Australian oikeudellinen ja valvontakehys täyttää asetuksen (EY) N:o 1060/2009 5 artiklan 6 kohdan toisessa alakohdassa vahvistetut edellytykset. Luottoluokituslaitoksia koskevan Australian oikeudellisen ja valvontakehyksen pitäisi sen vuoksi katsoa vastaavan asetuksella (EY) N:o 1060/2009 säädettyä oikeudellista ja valvontakehystä. Komissio seuraa edelleen yhteistyössä Euroopan arvopaperimarkkinaviranomaisen kanssa luottoluokituslaitoksia koskevan Australian oikeudellisen ja valvontakehyksen kehitystä ja niiden edellytysten täyttymistä, joiden perusteella tämä päätös on hyväksytty.
            
         
               (8)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Asetuksen (EY) N:o 1060/2009 5 artiklan soveltamiseksi luottoluokituslaitoksia koskeva Australian oikeudellinen ja valvontakehys katsotaan asetuksen (EY) N:o 1060/2009 vaatimuksia vastaavaksi.
   2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 5 päivänä lokakuuta 2012.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 302, 17.11.2009, s. 1.
   
      (2)  EUVL L 331, 15.12.2010, s. 84.